ועדת הכספים, כנסת 18, פרוטוקול מספר 272, 2010-01-12 11:00

משה גפני: רבותיי, אנחנו במהלך המעבר בין 2009 ל-2010 בעקבות העובדה שיש תקציב דו שנתי היינו פה כמה שבועות בהעברות תקציביות מאוד אינטנסיביות ומאוד משונות לטעמם של כל חברי הוועדה.

משה גפני: הישיבות הללו שאנחנו הולכים לקיים בעיקר עם המשרדים החברתיים ואני מודה לשר הבינוי והשיכון שהוא הסכים להיות ראשון בדיון הזה.

משה גפני: התברר שמשרד האוצר לוקח בסוף שנת 2009 סעיפים מאוד כבדים, מאוד מרכזיים, מאוד חברתיים ומעביר אותם לכל מיני נושאים אחרים מכיוון שכך היה ההסדר, מכיוון שהיה תת ביצוע.

משה גפני: זה היה מבצע מכירות דירות מהדיור הציבורי לדיירים, 250 מיליון שקל לקחתם, נכון?

יצחק וקנין: היה 14.

משה גפני: 14.

משה גפני: הנה ההעברה שאישרנו.

משה גפני: מה שכותבים בעיתונים שמשרד האוצר יודע מה הוא מעביר וחברי הוועדה לא יודעים התברר ההיפך.

משה גפני: אתה לא יודע ואנחנו כן יודעים.

משה גפני: מתוך סעיף תקציבי של 536 מיליון שקל היה תת ביצוע של 285 מיליון שקל שאת זה העברתם למשרד אחר.

מרינה סולודקין: לאיזה משרד?

משה גפני: אני לא זוכר.

משה גפני: לא זוכר.

משה גפני: כתוב.

משה גפני: לקרנות הפנסיה.

משה גפני: זה לא המשרד היחיד.

משה גפני: זה בכל המשרדים כך.

משה גפני: יש סעיפים כבדים.

קריאה: יש עוד 202 מיליון משהו.

קריאה: מיליון.

קריאה: דיברנו על זה.

משה גפני: יש מפעלי מים.

משה גפני: היה עוד.

משה גפני: מפעלי מים מצאתי.

משה גפני: אבל היו עוד העברות.

חיים אורון: הסעיף הכי גדול זה הטבות סיוע לענפי המשק.

חיים אורון: יש שם מיליארד ושם לוקחים הרבה כסף כל שנה.

חיים אורון: מה חדש?

משה גפני: כן.

משה גפני: אבל אנחנו דנים עכשיו על השיקום.

חיים אורון: זה רזרבות סמויות.

משה גפני: על תתי הביצוע, את זה אמרנו.

משה גפני: היתה השתתפות בשכר דירה, היו עוד העברות.

משה גפני: רבותיי, אנחנו סיכמנו שתפקידה של הוועדה בין היתר לפקח על עבודת המשרדים.

משה גפני: אני רוצה אדוני השר להזכיר, חבר הכנסת אמנון כהן כאשר היתה ההפחתה של 200 מיליון שקל בהשתתפות בשכר דירה, משכנתא, אני אמרתי שאני לא מעביר את ההפחתה הזאת עד שחבר הכנסת אמנון כהן יתקשר לשר הבינוי והשיכון כדי לוודא שזה גם על דעתך.

משה גפני: ואז הוא חזר והצבענו והעברנו את הכסף הזה.

משה גפני: מתברר שמאתיים מיליון שקל נלקחו.

משה גפני: אני אגיד לך מה אני חשדתי, לכן אני ביקשתי שהוא ידבר איתך.

משה גפני: לך היה דיון לפני שיעור התקציב הדו שנתי.

משה גפני: היו חסרים לך מאתיים מליון שקל לפיתוח והוועדה לא אישרה את התקציב עד שאתה לא הגעת לסיכום עם האוצר.

משה גפני: חשבתי שמשרד האוצר עשה לך תרגיל.

משה גפני: אני חושש מתרגילים של האוצר.

משה גפני: אמרנו אז באותה ישיבה ובישיבות שעקבו אחרי כן, הורידו גם משרד החינוך, הורידו גם משרד הרווחה בסעיפים מאוד חיוניים.

משה גפני: והדיון על משרד השיכון עכשיו אדוני השר, למה יש תתי ביצוע במשרד השיכון.

משה גפני: מה ניתן לעשות על מנת למצות.

משה גפני: אנחנו גם ככה יודעים שלמשרד השיכון אין מספיק כסף כדי לפתור את הבעיות.

משה גפני: מצוקת הדיור במדינת ישראל הפכה להיות קטסטרופה במלוא מובן המילה.

משה גפני: זוגות צעירים לא יכולים לרכוש דירה.

משה גפני: לא מעבירים היום הלוואות מקום.

משה גפני: , לא מעודדים את ההליכה לפריפריה.

משה גפני: זה לא משרד השיכון, זה משרד האוצר.

משה גפני: לא בונים הוסטלים.

משה גפני: אני יכול למנות את הרשימה שהיא מכאן ועד הודעה חדשה.

משה גפני: מדינת ישראל עברה מהפך בעניין החברתי בהתייחסות לנושא השיכון במדינת ישראל.

משה גפני: פעם זוג צעיר היה הולך למצפה רמון, היה הולך לירוחם, היה מקבל מענק מקום, גם כאשר הוא היה קונה במקומות קרובים יותר היה מקבל משכנתא מוגדלת, היה יכול להסתייע במדינת ישראל בנושאים הללו.

משה גפני: הכול עבר מהפך.

משה גפני: באופן כזה שבעצם הבעיה היא בעיה תקציבית.

משה גפני: כעת מתברר שיש תתי ביצוע.

מרינה סולודקין: מה שאני אומרת זה לא מהפך.

מרינה סולודקין: זה קונטרה רפורמה.

מרינה סולודקין: זה נגד.

מרינה סולודקין: בגלל כמו שאתה אמרת בלי מענקים.

משה גפני: אדוני השר בבקשה.

אריאל אטיאס: תודה אדוני היושב ראש, חברי הכנסת והאורחים.

אריאל אטיאס: אני שמח על הדיון הזה מאחר כל מה שמעלה לסדר היום הציבורי את מצוקת הדיור שנמשכת ועכשיו נמצאת במלוא עוצמתה וכל מה שיכול לסייע לנו כמי שאמונים על התחום הזה אנחנו מברכים על זה.

אריאל אטיאס: לעשות סדר בניצול התקציבי, המאתיים מיליון שקל שמדובר בהם שאז באותו יום התקשר אלי חבר הכנסת אמנון כהן, מדובר בכספים שהמדינה מעמידה, שאנחנו רק הצינור להלוואה למשכנתאות.

אריאל אטיאס: נאמר יותר מפעם אחת שהמשכנתאות הן לא אטרקטיביות בכלל.

אריאל אטיאס: יש ירידה דרמטית במשכנתאות שהציבור לוקח מהמדינה.

אריאל אטיאס: המשכנתא גבוהה, 4% שנתי לפני מדד.

אריאל אטיאס: היום פורסם על קצת יותר של 2.5% בממוצע שהציבור מקבל.

אריאל אטיאס: התייחסנו לזה בעבר יושב ראש הוועדה ואני מציע שנרים את הכפפה הזאת בעזרתך.

אריאל אטיאס: שהמדינה קונה כסף בזול, מוכרת אותו ביוקר לאזרחים.

אריאל אטיאס: זה דבר שצריך לזכור.

אריאל אטיאס: המדינה נותנת ב-4%, המדינה קנתה יותר בזול את הכסף ועשתה בדרך כסף על האזרחים במשכנתא שלהם.

אריאל אטיאס: עכשיו הרבה אזרחים לא מודעים לכל האפשרויות.

אריאל אטיאס: המדינה מוכרת במשכנתא ב-4.5% זה הגבוה ו-4% זה הנמוך.

שלי יחימוביץ': אין לך בזה say?

אריאל אטיאס: לי אין say פה.

אריאל אטיאס: אני יודע איפה יש לי say.

אריאל אטיאס: יש לי say בשיווק קרקעות, יש לי אפשרות לצעוק ולהיאבק.

אריאל אטיאס: אני לא קובע את תקציב המדינה.

אריאל אטיאס: מי שקובע זה אגף תקציבים.

אריאל אטיאס: כל מה שיש לנו, זה לא רק לנו, לכל שרי הממשלה, בעיקר התיקים הביצועיים עם התקציבים כל דולר אנחנו צריכים לבקש רשות לטוב ולרע.

אריאל אטיאס: ככל שיהיו הטבות בתחום המשכנתאות או תמריצים הקרדיט יהיה כולו של משרד האוצר.

אריאל אטיאס: הם קובעים.

אריאל אטיאס: אומר האוצר להגנתו, אני הרי שוחחתי איתם על זה פעם ופעמיים ושלוש ועשינו עבודה מקצועית כתובה.

אריאל אטיאס: הבאנו את זה לאגף תקציבים.

אריאל אטיאס: רבותיי תראו שאתם פוגעים ואתם נותנים לאזרחים משכנתא שאתם עושים עליה כסף.

אריאל אטיאס: ואזרח ממוצע חושב שהמדינה נותנת לו הטבה ונותנת לו משכנתא טובה יותר.

אריאל אטיאס: בבנקים מקבלים משכנתאות הרבה יותר אטרקטיביות.

אריאל אטיאס: לכן יש עודפים.

אריאל אטיאס: האוצר אומר להגנתו, נכון שהריבית היום היא יותר אטרקטיבית בבנקים אבל אצלם זה יכול להשתנות.

אריאל אטיאס: אנחנו נותנים לך פוליסה ב-4% ל-20 שנה.

אריאל אטיאס: אני לא מזלזל בזה ואי אפשר לומר שזו לא הטבה, אבל צריך לאורך זמן שתיעשה איזושהי התאמה בין הריבית שהמדינה נותנת לריבית שיש בשוק.

אריאל אטיאס: זה הכלי המרכזי.

אריאל אטיאס: דבר נוסף, צריך לרדת מהסיסמה הזאת ואנחנו נשמע אותה לאורך כל הדרך.

אריאל אטיאס: אתם תשמעו הרבה את המילה הזאת.

אריאל אטיאס: אנחנו לא רוצים להשפיע בביקושים.

אריאל אטיאס: יש היום ביקושים גבוהים.

אריאל אטיאס: כל הטבה שאנחנו ניתן זה יגרום לאנשים ללכת לקנות דירות ואנחנו לא רוצים שהם ילכו ויקנו דירות עכשיו.

אריאל אטיאס: למה הדירות יקרות?

אריאל אטיאס: כי יש ביקושים.

אריאל אטיאס: אנחנו הצענו שהביקושים ככל שיהיו הטבות וככל שיהיו הצעות ותמריצים בביצוע של התקציב הם יהיו במקומות שהמדינה מעוניינת מאוד להשפיע עליהם.

אריאל אטיאס: בפריפריה, באזורי העדיפות, במקומות בגליל ובנגב, בערים מעורבות.

אריאל אטיאס: אפשר לבנות, הרי הכסף במדינה, והקריטריון מצוי.

אריאל אטיאס: אפשר לסדר אותו לפי הנתונים שאנחנו רוצים להשפיע.

אריאל אטיאס: ושאף אחד לא יגיד לנו שאין כסף כי יש.

אריאל אטיאס: ואנחנו גם הצבענו על מקור תקציבי.

אריאל אטיאס: יש במנהל מקרקעי ישראל עודפי תקציב של יותר ממיליארד וחצי שקל רק בשיווקים של השנה הזאת בגלל כללי השיווקים האדירים שעשינו.

אריאל אטיאס: רק ב-2009.

אריאל אטיאס: יש יותר ממיליארד וחצי שקל עודף על מה שהאוצר חשב שהוא יקבל בתוכנית שלו.

אריאל אטיאס: ומה שאנחנו נעשה בשנת 2010 יהיה הרבה יותר.

אריאל אטיאס: זאת אומרת הבעיה היא לא שאין כסף.

אריאל אטיאס: הבעיה היא שאין רצון במדיניות.

אריאל אטיאס: המדיניות אומרת אנחנו לא ניגע לא במענקים, לא בסבסוד, לא בהטבות של משכנתא מסיבה אחת, הסיבה שהם אומרים זה להשפיע בביקושים.

אריאל אטיאס: אני אומר פשוט טעות וזה עוול לומר את זה כי אנחנו רוצים להשפיע בביקושים בפריפריה.

אריאל אטיאס: עד שיהיו הרכבות שראש הממשלה מתכנן ועד שיהיו כל המפעלים שיספקו תעסוקה, אנחנו יכולים לגרום לביקושים רק בפריפריה.

אריאל אטיאס: לתת תמריצים רק בפריפריה.

אריאל אטיאס: לכן אני מודה ליושב ראש שנתן לי לדבר.

משה גפני: מה עשו עם המיליארד וחצי שקל?

אריאל אטיאס: אני אומר את זה בצורה פשוטה.

אריאל אטיאס: האוצר רואה בקרקע מקור להכנסה.

אריאל אטיאס: לכן הוא אומר הרווחנו כסף.

אריאל אטיאס: זה הולך לתקציב המדינה.

אריאל אטיאס: אנחנו רואים בקרקע משאב שהציבור אמור לקבל אותו בצורה שוויונית, עם מכרזים ולשלם על זה מה שצריך אבל כשזה משאב לגרום לדיור לזוגות צעירים.

אריאל אטיאס: זו בעיה בתפיסת עולם.

אריאל אטיאס: מבחינתם זה מקור לכסף, מבחינתנו זה משאב שאיתו אפשר לסדר דירות לאנשים.

אריאל אטיאס: זה ויכוח בתפיסת עולם.

אריאל אטיאס: ולכן כשהם מקבלים יותר כסף ממכירת דירות בהיקפים שאני מדבר עליהם אז הם מרוצים כי יש הכנסות.

אריאל אטיאס: זה מסדר את הגרעון.

משה גפני: תודה.

משה גפני: אני אבקש מהמנכ"ל להיכנס לפירוט של תתי הביצוע לראות מה אנחנו הולכים לעשות בשנת 2010.

משה גפני: אני רק רוצה מילה אחת מהאוצר.

משה גפני: אני מבקש לדעת שני דברים.

משה גפני: לגבי הנושא של המשכנתאות, לגבי הנושא של מיליארד וחצי שקל מהמנהל.

משה גפני: מי החליט שהמיליארד וחצי שקל הוא עודף הכנסה לתכנון, מי החליט שזה לא הולך להפחתת מחירי הקרקע.

משה גפני: מי החליט שזה הולך לתוך תקציב המדינה?

משה גפני: ולגבי המשכנתאות, מי החליט שמשאירים את המשכנתאות בגובה הריבית הזאת בשעה שהריבית במשק היא נמוכה יותר והמדינה מרוויחה כסף בדרך?

משה גפני: אלה שתי שאלות.

חיים אורון: אפשר לשאול גם מי החליט שה-800 מיליון שקל של בנק דיסקונט מהבוקר הולכים לאותו מקום.

חיים אורון: זה אותו דבר בדיוק.

משה גפני: לא.

משה גפני: לא.

משה גפני: הנושא הוא השיכון.

משה גפני: אתה יכול לענות בקצרה על שתי השאלות האלה?

ראובן קוגן: נתחיל דווקא מהכסף של המנהל.

ראובן קוגן: ראשית, בחוק התקציב אין קשר בין הוצאות להכנסות.

ראובן קוגן: כלומר אם יש עודף הכנסות במנהל וזה עודף הכנסה ולא איזשהו חיסכון אז עודף הכנסה מטופל בצד ההכנסות והוא מקזז את הגירעונות.

משה גפני: תגיד לממונים שלך שמתקרב אישור תקציב 2011 .

משה גפני: ששר האוצר ידבר על תקציב דו שנתי ושהוא ידבר על מה שהוא רוצה.

משה גפני: הוא ימצא פה יושב ראש ועדה אחר.

משה גפני: אני אומר לך, אני אומר את זה גם לשר, ההתנהלות הזאת המופקרת של משרד האוצר בכל מה שקשור לשיכון, בכל מה שקשור להעלאת תעריפי התחבורה הציבורית, בכל מה שקשור להעלאת תעריפי המים, יש פה גם אזרחים, לא רק פקידים במשרד האוצר שגם לא דוברים אמת.

משה גפני: אני מבקש תשובה לגבי השאלה השנייה.

משה גפני: השאלה השנייה היתה לגבי המשכנתאות.

ראובן קוגן: מבחינת העובדות.

ראובן קוגן: יש איזשהו בלבול בין הידיעות המשתנות, הפריים והנגזרות שלהם לבין הריבית הקבועה פלוס מדד.

ראובן קוגן: לכן כשמדברים על הריביות הנמוכות הן בדרך כלל ריביות שנגזרות מריבית פריים שהן נגזרת של ריבית בנק ישראל כאשר הריביות הקבועות לוקחות את הריביות ארוכות הטווח, הן לא משתנות.

משה גפני: זה שאני לא מבין שום דבר זה בסדר אבל נדמה לי שאתה יכול ללכת היום לבנק ולקחת ריבית קבועה של 3%.

ראובן קוגן: המשכנתאות האלה מיועדות לאוכלוסייה מסוימת שרובה ככולה לא תוכל גם היום את המשכנתאות בריבית שהיא נמוכה מ-4%, מה גם שהריבית הקבועה בבנקים, הממוצע היא גם כן היתה מעל 4%, לדעתי עד החודש האחרון והיום עומדת על 3.92%.

ראובן קוגן: רק אני אסביר של מי ההחלטה.

ראובן קוגן: 4% זו מגבלה עליונה שקבועה בחוק הלוואות לדיור.

ראובן קוגן: היתה החלטה של שר השיכון ושר האוצר בעבר להעמיד את הריבית הזאת על המקסימום.

ראובן קוגן: לגבי הפחתת ריבית יש לזה משמעויות תקציביות.

אריאל אטיאס: ברור, 4% זה מקסימום.

אריאל אטיאס: אם רוצים להוריד או להתאים את זה למה שקורה בבנקים לא צריך לא חוק ולא כלום.

אריאל אטיאס: צריך הסכמה בין שני הצדדים.

ראובן קוגן: הסכמה בין שני השרים.

ראובן קוגן: ההסכמה הזאת יש לה עלות תקציבית.

ראובן קוגן: לא היה מקור לממן את העלות הזאת ולכן זה נשאר 4%.

משה גפני: היתה יתרה בשיווקים של המנהל.

ראובן קוגן: לא.

ראובן קוגן: היתרה זה בהכנסות.

ראובן קוגן: אין קשר.

ראובן קוגן: כי מגבלת ההוצאה קבועה בחוק התקציב בנפרד.

אריאל אטיאס: אבל אתם קונים את הכסף הזה אז זה מניעת רווח.

ראובן קוגן: אני אסביר.

ראובן קוגן: מבחינת העלות של המשכנתאות אין למשכנתאות השפעה על גרעון בתקציב המדינה מאחר ומדובר באשראי ולא בהוצאה.

ראובן קוגן: אבל יש לזה עלות בצד ההוצאה.

ראובן קוגן: כמו שיושב הראש והשר יודעים מגבלת ההוצאה גם קבועה בחוק התקציב.

ראובן קוגן: לכן על מגבלת ההוצאה יש השפעה בצד של המשכנתאות בניגוד לגירעון.

שלמה מולה: אתה אמרת ששני שרים רשאים להחליט.

שלמה מולה: מתי בפעם האחרונה ישבו ודנו על הריביות האלה?

ראובן קוגן: היה דיון בסוף הקדנציה הקודמת של שר השיכון הקודם זאב בוים.

ראובן קוגן: הוא פנה לשר האוצר בבקשה להפחית את הריבית הזאת.

ראובן קוגן: הנושא נבחן על ידי שר האוצר.

ראובן קוגן: שר האוצר דאז החליט לא להוציא בקשה מאותם טעמים שציינתי.

שלמה מולה: למה לא מתחשבים במשבר הכלכלי.

שלמה מולה: הבנקים מורידים את הריביות.

שלמה מולה: למה אתם כלכלנים לא ביקשתם לקיים דיון?

שלמה מולה: אני אומר לך 4%.

שלמה מולה: ה-4% האלה.

שלמה מולה: אני זוכר 20 שנה זה לא משתנה.

משה גפני: זה לא נושא לדיון.

משה גפני: ההכנסות הן בצד ההכנסות וההוצאות הן בצד ההוצאות והתשובה היא מאוד ברורה.

שלמה מולה: לא רק עניין המינהל.

שלמה מולה: גם בסוף כשיסבירו לנו, יש עודפים.

משה גפני: אתה רותם את העגלה לפני הסוסים.

משה גפני: אני מבקש הסבר והדיון צריך להיות מקצועי.

משה גפני: אדוני המנכ"ל בבקשה, לגבי הנושא של תתי הביצוע?

מרדכי מרדכי: אנחנו שמנו בשקף את המקצבים העיקריים של התקציב.

מרדכי מרדכי: תקציב מול ניצול בפועל.

מרדכי מרדכי: הנושא הראשון זה תקציב הפיתוח.

מרדכי מרדכי: זה לא תקציב מזומן.

מרדכי מרדכי: זו הרשאה להתחייב שני מיליארד שקל.

מרדכי מרדכי: הביצוע בפועל היה מיליארד וחצי שקל.

מרדכי מרדכי: זה לא תקציב שהלך לאיבוד.

מרדכי מרדכי: מדובר פה כפי שאמרתי בהרשאה להתחייב.

מרדכי מרדכי: הניצול של התקציב הזה הוא פונקציה של השיווקים.

מרדכי מרדכי: בשנת 2009 השיווקים היו רק לקראת סוף השנה.

מרדכי מרדכי: חודש ספטמבר, אוקטובר ולא מתחילת השנה גם בגלל חילופי השלטון שהיו וגם בגלל המצב הכלכלי שהיה.

מרדכי מרדכי: כך שכל השיווקים ב-2009 היו אי שם בחודש אוקטובר.

מרדכי מרדכי: לא היה צורך בניצול הזה.

מרדכי מרדכי: הנושא הוא רישומי.

מרדכי מרדכי: אין פה אובדן תקציב שהמשרד יפסיד אותו.

מרדכי מרדכי: היתה לנו אופציה להתחייב.

מרדכי מרדכי: לא התחייבנו כי לא היה צורך להתחייב.

מרדכי מרדכי: תקציב הרגיל אתם רואים היה ביצוע מלא אחד לאחד.

מרדכי מרדכי: סיוע בשכר דירה היה מלא עם איזושהי גלישה.

מרדכי מרדכי: יש פה קריטריונים לסיוע.

מרדכי מרדכי: היה ניצול קצת מעבר לתקציב.

מרדכי מרדכי: יש לנו הסכמה עם משרד האוצר שאם יש אזרחים שזכאים לסיוע בשכר דירה ככל שיהיו הם מתקצבים את זה בהתאמה.

מרדכי מרדכי: לא זו הבעיה.

מרדכי מרדכי: הבעיה בשכר דירה ואני כן רוצה להציף את זה היא אחרת.

מרדכי מרדכי: היום הסיוע הממוצע בשכר דירה 850 שקל לחודש.

מרדכי מרדכי: שכר דירה ממוצע בארץ הוא 2791 שקל כאשר באזור ירושלים, תל אביב והשרון הוא 3474 שקל.

מרדכי מרדכי: כלומר אם אנחנו רואים את הפרופורציה של הסיוע הממוצע אל מול שכר דירה אנחנו רואים שהסיוע מהווה 20%-25% מעלות שכר דירה.

משה גפני: כמה זה היה לפני 8 שנים?

מרדכי מרדכי: בשנת 2003 הוא היה הרבה יותר גבוה.

מרדכי מרדכי: היה שם קיצוץ.

מרדכי מרדכי: היה למעלה מאלף שקל במונחים נומינליים.

מרדכי מרדכי: אז זה היה בין 33% ל-50%.

חיים אורון: זה נשחק ביחס לעליית שכר הדירה.

מרדכי מרדכי: הנקודה הזאת אדוני היושב ראש מאוד חשובה.

מרדכי מרדכי: הן באשר לגובה שכר הדירה.

מרדכי מרדכי: פה אני חייב לחבר את זה לנושא הדיור הציבורי בכלל.

משה גפני: הדיון הזה הוא אחד הדיונים הרציניים ביותר מבחינה חברתית.

משה גפני: זה אחד הנושאים המרכזיים.

משה גפני: אנחנו כולנו צריכים לדעת את הנתונים.

משה גפני: נמצאים פה האנשים המוסמכים במדינה שזה השר והמנכ"ל.

משה גפני: אנחנו מקבלים פה נתונים שהם נתונים חמורים בכל קנה מידה אפשרי.

משה גפני: מה שהשר מציע אני הולך לעשות.

משה גפני: אני הולך להזמין את נציגי הבנקים.

משה גפני: לשאול אותם בכמה הם מוכנים לתת הלוואות וכמה הם נותנים הלוואות למדינה.

משה גפני: האוצר, ומנכ"ל האוצר, והממונה על התקציבים את כולם נשאל.

מרדכי מרדכי: אני אומר שהנושא של הסיוע בשכר דירה אסור להסתכל רק על המספרים מיליארד מאתיים אלף שקל.

מרדכי מרדכי: אני העליתי את גובה שכר הדירה.

מרדכי מרדכי: השתתפות נשחקה לאורך השנים.

מרדכי מרדכי: היום היא בסביבות ה-20%.

מרדכי מרדכי: זה לא נותן כמעט שום אפשרות של סיוע ממשי וראוי ומכובד למשפחה נזקקת.

מרדכי מרדכי: אי אפשר לנתק את זה מכל הנושא של הדיור הציבורי.

מרדכי מרדכי: אנחנו התחלנו בדיור הציבורי עם מאה אלף דירות בעבר הלא רחוק.

מרדכי מרדכי: היום אנחנו עומדים על 70 אלף דירות.

מרדכי מרדכי: כמעט ויש רק צד אחד של מכירה.

מרדכי מרדכי: מכירה של דיור ציבורי.

מרדכי מרדכי: לא נקנה דיור ציבורי.

מרדכי מרדכי: בכספים שנכנסו נעשה הסכם עם הסוכנות היהודית.

מרדכי מרדכי: הרי חלק מהדירות של הדיור הציבורי הם דירות של הסוכנות היהודית.

מרדכי מרדכי: כשעשו מבצעי מכר 80% הנחה או יותר הסוכנות אמרה למדינה, תודה רבה, אתם עושים מבצעים, הנכס הוא שלי, אני מבקשת שהממשלה תפצה אותי בחלק שלי.

מרדכי מרדכי: אותם כספים שייעדו אותם במכר הדירות שגם ככה זה 1 ל-4.

מרדכי מרדכי: כשאתה מוכר דירה ב-80% הנחה אתה מקבל 20%.

מרדכי מרדכי: מכל 4 דירות שנמכרו אפשר לקנות דירה אחת.

מרדכי מרדכי: גם אותן ארבע דירות, אולי אחת ניתן היה לקנות.

מרדכי מרדכי: נעשה הסכם עם הסוכנות היהודית שצריך לפצות אותה על הדירות של הסוכנות שנמכרו כך שבנושא הדירות היתה כמעט רק מכירה שואף לאפס, נושא קניית דירות, זה נושא של הדיור הציבורי שמתחבר לשכר דירה.

מרדכי מרדכי: ועוד נקודה בנושא של הדיור הציבורי, עם אותן 70 אלף דירות שיש אני אומר ומתריע וכואב את נושא התחזוקה של הדיור הציבורי.

מרדכי מרדכי: הוא נמצא במצב נוראי, קטסטרופאלי של תחזוקה.

מרדכי מרדכי: יש חוק שמגדיר אפילו סל של תחזוקת המבנים האלה.

מרדכי מרדכי: אני מציע המשרד לא עומד בחוק.

מרדכי מרדכי: הוא לא מבצע את החוק שמגדיר לו סל תחזוקה בדיור הציבורי.

מרדכי מרדכי: אני כבר לא מדבר על רעידות אדמה שמהנדסים אצלי במשרד אומרים שהמבנים הטובים נופלים בבעיטה והפחות טובים עם דחיפת יד.

מרדכי מרדכי: זה המצב של הדיור הציבורי.

מרדכי מרדכי: אין כסף.

מרדכי מרדכי: קיצוץ על קיצוץ.

מרדכי מרדכי: מדובר באוכלוסייה מאוד חלשה, מאוד נזקקת.

מרדכי מרדכי: נדבך נוסף של הנושא של הדיור של האוכלוסיות החלשות זה נושא של שיקום השכונות.

מרדכי מרדכי: שיקום שכונות לפני 10 שנים היה חצי מיליארד שקל.

מרדכי מרדכי: היו מאה שכונות.

מרדכי מרדכי: קיצצו את התקציבים.

מרדכי מרדכי: באו לפני שנה, שנתיים, צמצמו את מספר השכונות ממאה ל-37.

מרדכי מרדכי: אמרו יהיה מיליון שקל לכל ישוב.

מרדכי מרדכי: כבר ירדנו את מחסום המיליון לכל שכונה, לכל ישוב.

מרדכי מרדכי: אנחנו כבר ב-32 מיליון ל-37 ישובים שמוגדרים כשיקום שכונות.

מרדכי מרדכי: זה כמעט לא לעשות כלום בישובים האלה.

מרדכי מרדכי: מחזיקים כוח אדם, מנהלי פרויקטים בשטח, אבל אין כסף לעשות.

מרדכי מרדכי: לא עושים כמעט כלום.

מרדכי מרדכי: האוצר שם לו מטרה ברורה, ואני מצטט פה את ראובן, השקעת כספים בשיקום שכונות זה בזבוז כסף.

מרדכי מרדכי: אני חוזר על זה ולא אחזור בי מזה.

מרדכי מרדכי: בשנה שעברה קיצצו בשיקום שכונות.

מרדכי מרדכי: אחרי שהכנו תוכנית עבודה על כ-37 מיליון שקל, בסוף השנה ביקשנו 2% קיצוץ flat שיעשו את זה באופן רוחבי.

מרדכי מרדכי: הוא לא עושה את זה באופן רוחבי.

מרדכי מרדכי: הלכו בתוכנית העבודה של 2009, בשלהי 2009, בחודש דצמבר הורידו 14 מיליון שקל.

מרדכי מרדכי: הבוקר אני מתבשר מאגף תקציבים שלי שב-2010 יהיה עוד פעם קיצוץ.

מרדכי מרדכי: בלי לשאול אותנו איפה אנחנו רוצים לקצץ, עשו גם ב-2010 קיצוץ בשיקום שכונות.

מרדכי מרדכי: כלומר בערך 14 מיליון שקל ב-2009 ועוד כ-14 או 17 מיליון שקל ב-2010.

מרדכי מרדכי: תקציב שיקום שכונות אולי אפשר להרים כוסית להגיד: "ובזה חסל סדר שיקום שכונות".

מרדכי מרדכי: אין תקציב לשיקום שכונות.

מרדכי מרדכי: אני חוזר לניצול התקציבי.

מרדכי מרדכי: בנושא המענקים היה תקציב של 316 מיליון שקל.

מרדכי מרדכי: הניצול היה נמוך יותר.

מרדכי מרדכי: היו שני סעיפים בעיקר שלא נוצלו.

מרדכי מרדכי: אחד זה לעולי אתיופיה.

מרדכי מרדכי: יש הסדר עם עולי אתיופיה שרוצים לעודד אותם לצאת ממרכזי קליטה לישובי פריפריה, לתת להם מענקים, הגם שכל המענקים בוטלו, לעולי אתיופיה השאירו את המענקים.

מרדכי מרדכי: לא היה ניצול והיה כסף לניצולי שואה שבגלל בעיות בירוקרטיות זה עוד לא נוצל.

מרדכי מרדכי: היו מענקים במסגרת ההטבות לניצולי השואה.

מרדכי מרדכי: המשרד לא הצליח בגלל הקשר עם הבנקים והבירוקרטיה לנצל את זה.

מרדכי מרדכי: זה 40 מיליון שקל.

מרדכי מרדכי: זה נגרר ל-2010 ויבוצע בשנה זו.

מרדכי מרדכי: הלוואות לדיור.

מרדכי מרדכי: היה תקציב של מיליארד מאה.

מרדכי מרדכי: בהלוואות לדיור התמונה ברורה.

מרדכי מרדכי: יש ניצול של בערך 40%.

מרדכי מרדכי: אנחנו מתריעים על זה כבר למעלה משנה שמאז 2003, מאז הריבית שדיברתם עליה אין מימוש של הלוואות.

מרדכי מרדכי: אנשים לא לוקחים לא לוקחים משכנתאות.

מרדכי מרדכי: כי היה שפל כלכלי.

משה גפני: כשיגיע התקציב לאישור אנחנו פשוט נמחק את הסעיפים האלה שבהם יש הלוואות לדיור.

משה גפני: למשל יהיה בסעיף מיליארד מאתיים, אנחנו נרשום 600.

מרדכי מרדכי: שתי הערות.

מרדכי מרדכי: באגף התקציבים היה מאה מיליון שקל רזרבה בתקציב משרד האוצר.

מרדכי מרדכי: היו מצוקות נוראיות בעיקר בנושא אחזקת דיור ציבורי.

מרדכי מרדכי: נושא שיקום שכונות שביקשנו להעביר את אותה רזרבה לצרכים של משרד השיכון הרזרבה מתוקצבת בתקציב המשרד אבל לא חזרה למשרד.

מרדכי מרדכי: זה דבר אחד.

מרדכי מרדכי: דבר שני יש סעיפים שהאוצר פשוט מתעלל בנו.

מרדכי מרדכי: אין לי מילה אחרת.

מרדכי מרדכי: מתעלל.

מרדכי מרדכי: קח נושא שמירה במזרח העיר.

מרדכי מרדכי: ידוע ומפורסם השמירה במחירי השנה עולה כ-50 מיליון שקל.

מרדכי מרדכי: לא.

מרדכי מרדכי: אנחנו נתחיל תמיד ב-30.

חיים אורון: יש משטרה.

משה גפני: שהמשטרה תעשה, זה בכלל לא משנה.

משה גפני: הוטל על משרד השיכון, והוא צריך לבצע את זה.

משה גפני: כל עוד הממשלה לא מחליטה אחרת אומר המנכ"ל מתקצבים אותי בפחות כסף.

מרדכי מרדכי: אני לא נכנס לשאלה אם השמירה צריכה להיות במשרד השיכון או לא.

מרדכי מרדכי: השמירה כפי שהיא מתבצעת מתבצעת בהנחיית המשטרה ודבר שני, אני נותן את זה כדוגמה לסעיף.

מרדכי מרדכי: כל שנה סדר גודל של השמירה זה 50 מיליון שקל.

מרדכי מרדכי: תקציבים זה 32 מיליון, צריכים להסתובב סביב עצמנו, סביב אגף התקציבים ומחזיקים אותנו בני ערובה עם הסעיפים האלה.

מרדכי מרדכי: כשמגיע קיצוץ תקציבי 2% ו-4% אז התקציבים האלה קשיחים, אסור לגעת בהם.

מרדכי מרדכי: הם מחליטים איפה מקצצים ואז יוצא שהקיצוץ האפקטיבי במקום 2% או 4% הופך להיות בתקציב המשרד 8% ו-12%.

מרדכי מרדכי: ובתקציבים האלה אי אפשר לגעת.

משה גפני: תודה רבה.

משה גפני: חברי הכנסת אם אפשר שכל אחד יתמצת את הדברים.

משה גפני: חברת הכנסת מירי רגב ואחריה חבר הכנסת חיים אורון.

מירי רגב: כבוד היושב ראש וכבוד השר ועדת כספים יכולה להוביל שינוי בכל מה שקשור במדיניות הדיור.

מירי רגב: כמו שוועדת כספים מתעסקת בנושאים חברתיים אחרים ומצליחה להוביל אותם גם הנושא הזה אנחנו יכולים להוביל שינוי מול האוצר בגלל מערכת האיזונים המאוד מורכבת שיש בין ועדת הכספים למשרד האוצר.

מירי רגב: אנחנו צריכים לעשות הכול כדי להגדיל את שכר הדירה לזכאים.

מירי רגב: אנחנו צריכים להחזיר את מענקי המקור.

מירי רגב: אנחנו צריכים לדאוג לזה שיהיה דיור בר השגה, בשכירות.

מירי רגב: אנחנו צריכים לשפץ את כל הדיור הציבורי שקיים.

מירי רגב: יש כל כך הרבה משימות.

מירי רגב: זה לא משרד השיכון מבחינתי.

מירי רגב: אנחנו מחויבים לאותם אזרחים שזכאים לדיור הולם לחיות בצורה מכובדת.

מירי רגב: הדיון היום הוא ראשוני.

מירי רגב: אתה יודע להוביל יופי מאבקים.

מירי רגב: צריך להביא לפה את משרד האוצר, את משרד ראש הממשלה אם הוא מעורב בזה ולשאול אותם האם כאשר מדברים על שיווק קרקעות זה כדי לסייע לאזרחים או כדי למלא את קופת האוצר בכסף.

משה גפני: תודה.

משה גפני: חבר הכנסת חיים אורון.

חיים אורון: הסעיף הכי פחות בעייתי זה סעיף הלוואות לדיור משום שהוא לא סעיף תקציבי.

חיים אורון: אי אפשר להעביר אותו למקום אחר והויכוח על גובה הריבית אפשר לנהל אותו מעכשיו עד הודעה חדשה.

חיים אורון: אני זוכר דיונים בוועדת הכספים שהריבית עלתה ל-9%-10% ועלתה השאלה איך מסבסדים את הריביות של המשכנתאות בריביות נמוכות.

חיים אורון: שמה לא הפיתרון של העניין.

חיים אורון: הויכוח הגדול הוא בשאלה של הלוואת מקום ובשאלה של מענקי מקום.

חיים אורון: הסעיף הזה הוא סעיף סל.

חיים אורון: האוצר יודע שהוא לא יתממש ב-2010.

חיים אורון: הם יודעים שמשם הם יעבירו לסעיפים אחרים.

חיים אורון: זה סעיף אשראי.

חיים אורון: אי אפשר להעביר אותו להוצאה.

חיים אורון: הויכוח הגדול הוא על מדיניות השיכון.

חיים אורון: היא שונתה ב-2003-2004 על ידי ביטול המענקים ועל ידי ביטול הלוואות המקום.

חיים אורון: אלה היו שני כלים שבאמצעותם היה אפשר ליישם מדיניות שיכון.

חיים אורון: הם אינם היום.

חיים אורון: גם הזכאות של משרד השיכון מגיעה ל-10%-15% ממחיר הדירה.

חיים אורון: זאת אומרת רוב הדיירים שהולכים לקנות דירות קונים אותן בשוק.

חיים אורון: מה נשאר?

חיים אורון: הכלי היה בשני התחומים הללו.

חיים אורון: היתה ויש מדיניות של הממשלה, אני לא יודע אם זה משרד האוצר.

חיים אורון: המדיניות היתה של שר האוצר ועתה הוא ראש ממשלה.

חיים אורון: הוא לא שינה את דעתו.

חיים אורון: הוא חושב שהלוואת מקום הופכת להעלאת שכר הדירה בירוחם.

חיים אורון: אני יכול לצטט לך את הנאום שלו.

חיים אורון: כמה שיש הלוואת מקום יותר גדולה אז הקבלן מעלה את מחיר הדירה, יש לו תיאוריה כזאת.

חיים אורון: לכן לא צריך לתת הלוואת מקום.

חיים אורון: אני לא חושב שנמציא היום כלים חדשים.

חיים אורון: אני זוכר שבייגה צרח ואמר אני מכיר את זה מש"ס.

חיים אורון: זה יהרוג את הבנייה בפריפריה.

חיים אורון: אז עכשיו חוגגים שבבאר שבע השנה מחירי הדירות עלו.

חיים אורון: אם היה שכל לממשלה היום יש סוג של פריחה בדרום.

חיים אורון: תנו לזה דחיפה.

חיים אורון: תעזרו עוד יותר.

אריאל אטיאס: אבל כלפי מי אתה מתלונן?

אריאל אטיאס: תושיב את שר האוצר פה.

אריאל אטיאס: בעניין הזה יש משרד אוצר ומשרד ראש ממשלה.

חיים אורון: אני אין לי בעיה.

חיים אורון: אם הוועדה רוצה לעשות משהו, יש לי ספק כי זה כמו לשנות אצל חלק מהאנשים את עשרת הדיברות.

חיים אורון: זה בכלל לא עניין ששכנעת אותו.

חיים אורון: זה עשרת הדיברות.

חיים אורון: לכן אם שכנעת אותו יש שני מקומות ברורים לגמרי.

חיים אורון: תשתמש באמצעי של מענק, באמצעי של הלוואת מקום.

אריאל אטיאס: אני מסכים איתך.

חיים אורון: זה שאתה מסכים איתי זה שווה כמו אפונים.

אריאל אטיאס: אז אתה גם מסכים שאנחנו שום דבר, הכול האוצר קובע.

אריאל אטיאס: ההבדל היחידי שאני על שולחן הממשלה ואתה לא.

חיים אורון: הבדל קטן.

חיים אורון: יש כל מיני דברים שקשורים.

חיים אורון: דירות נר עם השערורייה שלהם, עם דיור ציבורי.

חיים אורון: אבל אם מדברים עכשיו על מדיניות שיכון בפרמטרים הגדולים שלה זה הדבר.

חיים אורון: אם זה ישתנה באופן דרמטי אפשר יהיה לעשות משהו.

חיים אורון: ולא בכל הארץ.

שי חרמש: אני רוצה כבוד השר להוסיף נקודה אחת.

שי חרמש: היה לנו ויכוח לא פשוט פה על נושא חוק מפת העדיפות הלאומית והתראה שאני לפחות, איך אומרים, כמו קאטו הזקן, התרעתי ואמרתי רבותיי כל ניסיון להוסיף תושב אחד למפת העדיפות הלאומית מבלי להוסיף תקציב בהתאם משמעותו לגרוע ממי שמקבל.

שי חרמש: אתם בממשלה אישרתם מפת עדיפות לאומית רחבה לאין ערוך ממה שהיתה קודם.

שי חרמש: 200 ישובים נוספים נכנסנו פנימה.

שי חרמש: מאותו רגע שמפת העדיפות הלאומית הכניסה עוד מאתיים ישובים ואדוני כבוד השר עניין התקציב נשאר כפי שהיה, 88 מיליון שקל היה לבניה הכפרית ב-2009, 88 מיליון שקל ב-2010, אגב סכום פנומנאלי של 600 אלף שקל למבני ציבור בכל הפרישה של העדיפות הלאומית.

שי חרמש: אז פה מישהו צריך לתת את הדין וגם אנשי האוצר.

שי חרמש: ראובן, אליך שולחיך, אז אני אפנה אישית אליך כי אתה הנציג הבכיר שישנו פה, כשדיברנו על מפת העדיפות הלאומית אמרנו דברים ברורים, אם הגדלת המפה לא תהיה מלווה בתקציבים מוגדלים משמעותו שלוקחים מהפריפריה כדי לתת לאחרים.

שי חרמש: אם עשיתם את זה הצלחתם בגדול כי מאתיים הישובים האלה שצריכים את התקציב שלך היום, 30% פחות, לאותם ישובים.

שי חרמש: איך אומרים בהגדה של פסח, "אין נותנים לעבדיך, תבן לא ניתן".

שי חרמש: בפרק הזיכרונות היה שר בהיסטוריה של ממשלת ישראל שנקרא נתן שרנסקי, היום יושב ראש הסוכנות היהודית.

שי חרמש: לא הייתי במפלגתו "ישראל בעלייה".

שי חרמש: אבל באותה תקופה כאשר שרנסקי הצליח להעביר את הנושא של מענקי פריפריה של 50 אלף שקל לבתים בפריפריה ראית את הפריחה הגדולה דרומה לאשקלון קריית גת.

אריאל אטיאס: אז מה בעצם אתה אומר?

אריאל אטיאס: שראש הממשלה לא רוצה שיבנו בפריפריה?

שי חרמש: אני לא רוצה להגיד שום דברי על ראש הממשלה.

שי חרמש: אלה דבריי בקשר לעדיפות לאומית ראובן, אני מבקש דבר אחד, השר איתי, המנכ"ל תמיד איתי לאורך כל דרכו הציבורית וכדאי שיבינו שאי אפשר להגדיל מפה ולתת כסף.

שי חרמש: לוקחים מהעניים לתת לעניים.

שי חרמש: נשאר לעדיפות הלאומית בתקציב המדינה 778 מיליון שקל.

שי חרמש: אותו סכום שהיה בשנה שעברה.

אמנון כהן: אדוני שר השיכון, משרד השיכון החליף שרים בקדנציה הקודמת.

אמנון כהן: חבטו במשרד הזה יותר מאשר בכל שאר המשרדים וקיצצו המון תקציבים.

אמנון כהן: יש לך שליחות לתקן את הדברים שקודמך לא עשה.

אמנון כהן: המשרד החברתי כלכלי הכי חשוב נפגע קשות מבחינה תקציבית.

אמנון כהן: שמענו את המנכ"ל בקשר לשיקום שכונות.

אמנון כהן: השכונות זקוקות לשיקום הן מבחינה פיזית, הן מבחינה חברתית לכן נשתף פעולה על מנת להגדיל את התקציב בסעיף שיקום שכונות.

אמנון כהן: לגבי המשכנתאות והלוואת מקום ועידוד זוגות צעירים אדוני השר צריך לעשות דיון עם שר האוצר לגבי שינוי מדיניות לגבי גובה הריבית של משכנתאות.

אמנון כהן: לגבי גובה השתתפות בשכר דירה שלא משקף את המציאות היום כי המחירים עלו פי שתיים או פי שלוש ממה שתוקצב לזכאים של משרד השיכון.

אמנון כהן: הנושאים הללו אתם מתקשים בהם.

אמנון כהן: מצידו משרד האוצר נוקשה ולא מוכן להתגמש.

אמנון כהן: יש לנו מה להגיד בנידון.

אמנון כהן: נצטרך לעשות דיון משותף, שר השיכון ושר האוצר בוועדת כספים.

אמנון כהן: בנושא הדיור הציבורי הבנו שההסכם בין המדינה לסוכנות היהודית הוא נוקשה.

אמנון כהן: עובדה לא בנינו שום דיור ציבורי מאז שנכנס החוק הזה.

אמנון כהן: רק מוכרים ואין שום חדש.

אמנון כהן: מספר הזכאים מתגבר אבל אתה כמדינה לא יכול לתת להם את השירות.

אמנון כהן: אתה כבול מכל הכיוון ומי שסובל בסופו של דבר זה האזרח.

אמנון כהן: המנהל מוציא מכרזים ליחידות דיור באזור מסוים.

אמנון כהן: צריך שיהיה מובנה במכרז שאחוז מסוים יהיה לדיור ציבורי מפוזר נניח בתוך אלף יחידות דיור.

אמנון כהן: ראובן, הייתי רוצה התייחסות לשאלות שלי: אחוז הריבית של המשכנתא וכן בנושא של השתתפות בשכר דירה.

אמנון כהן: שכר הדירה היום נע בין 2700 שקל ל-4000 שקל וההשתתפות היא 800 שקל בערך.

אמנון כהן: וכן אני רוצה התייחסות בנושא זכאות לדיור ציבורי.

אמנון כהן: יש 3000 ישראלים זכאים ו-50 אלף עולים זכאים לדיור ציבורי.

אמנון כהן: אתה כמדינה צריך לתת להם פתרון.

אמנון כהן: אם אין לך דירה תעלה את אחוז ההשתתפות שלך בשכר הדירה כדי שהנזקקים לא יתלבטו בין תרופה ללחם לשכר דירה.

משה גפני: תודה.

משה גפני: חבר הכנסת שלמה מולה.

שלמה מולה: הבעיה במשרד השיכון שיש לו תפיסת עולם קפיטליסטית.

שלמה מולה: רוצים להסתיר את המצוקה הקיימת בחברה הישראלית.

שלמה מולה: אני זוכר כאשר אמרו בואו נפריד את הדיור הציבורי או נמכור את הדירות.

שלמה מולה: יולי אדלשטיין נלחם אז ואמר, ברגע שהחוק הזה יעבור אלפי אנשי יהיו חסרי דיור.

שלמה מולה: הבעיה היא לא בחוק אלא במכירת הדירות ויצירת אלטרנטיבות לאותם אנשים שלעולם לא יהיו מסוגלים לקנות דירה.

שלמה מולה: אני לא מבין את ההיגיון כל שנה להתעסק בבירוקרטיה של ועדות, מתן מענקים וכולי.

שלמה מולה: אם השר בא ואומר אני מוכן ללכת אתכם, עם הוועדה נגד מדיניות האוצר זה יהיה שפיר.

שלמה מולה: צריך לגייס את כולם למען העניין בין אופוזיציה ובין אם קואליציה.

שלמה מולה: ביחד אנחנו יכולים לייצר איזושהי תקווה לאותם אלפים חסרי דיור.

שלמה מולה: השר אומר אין לי שליטה בתקציב.

שלמה מולה: פקיד האוצר שולט בתקציב שלי.

שלמה מולה: אז יש פה מיליארד 256 אלף שקל לא מנוצלים.

שלמה מולה: אפילו להתייעל בתוך המפרט שלו אין לו חבל פעולה להתקדם הלאה.

שלמה מולה: אני מציע שוועדת הכספים תקיים דיון הרבה יותר מעמיק לקראת תקציב 2011.

שלמה מולה: מילה אחת לישראל.

שלמה מולה: בדברי ההסבר גם של המנכ"ל דובר על תקציב לעולי אתיופיה.

שלמה מולה: בעניין הזה אפשר לשפר את המדיניות.

שלמה מולה: להגיד שהעולים במרכז קליטה לא עוזבים את מרכזי הקליטה כי אין עלייה לכן אין דחיפות לפנות את מרכזי הקליטה בזה אתם שוגים.

משה גפני: תודה.

משה גפני: חברת הכנסת מרינה סולודקין.

מרינה סולודקין: אדוני השר, אני לא מקבלת את הקביעה כאשר אתה אומר שאין מה לעשות במשרדך ושרק האוצר שולט בעניינים.

מרינה סולודקין: אני מכירה את ש"ס כבר 13 שנה וזו אחת המטרות החברתיות המוצהרות שלכם לייצג את השכבות החלשות ולפעול למענן.

מרינה סולודקין: יש לך 11 "רובים" כחברי כנסת.

מרינה סולודקין: אנחנו באופוזיציה עוקבים אחרי מה שקורה וקשה לנו מאוד להשפיע על תהליכים.

מרינה סולודקין: אני יושבת בוועדה בנושא הדיור הציבורי במשרד ראש הממשלה בראשות מנכ"ל משרד ראש הממשלה.

מרינה סולודקין: ושמה אנחנו שומעים מראובן מה שאנחנו שומעים כאן שהמדינה מסתייגת מהמשק של הדיור הציבורי.

מרינה סולודקין: תפיסת עולם כזו מאוד מסוכנת למדינה כל כך קטנה ולמדינה קולטת עלייה.

מרינה סולודקין: אני מייצגת את ציבור העולים ומופנים אליי מכתבים רבים בנושא.

מרינה סולודקין: עכשיו לא מדובר רק בזקנים שלא מתמודדים עם שכר הדירה.

מרינה סולודקין: אתם מכירים את הנתונים.

מרינה סולודקין: היה סיוע בגודל שליש ההשתתפות בשכר דירה ועכשיו זה ירד ל-20%.

מרינה סולודקין: אנשים זועקים ולא יודעים מה לעשות.

מרינה סולודקין: אין להם מספיק הכנסות.

מרינה סולודקין: עליהם לעשות את הבחירה הקשה בין לחם לקורת גג.

מרינה סולודקין: מה הם ישלמו קודם אוכל או שכר דירה.

מרינה סולודקין: עכשיו זה כבר לא רק העניין של הזקנים.

מרינה סולודקין: הצעירים מהרהרים בקול וחושבים לרדת מהמדינה בעקבות מצב הדיור הקשה.

מרינה סולודקין: משפחת קלנטרוב לדוגמה, 11 שנים בשכירות, 2 הורים עובדים ולא יכולים לקנות דירה.

מרינה סולודקין: המדינה חייבת משהו למשפחה הזאת כאשר כל המערכות קרסו עליה.

מרינה סולודקין: יש לנו תרבות עבודה בחוגים שלנו.

מרינה סולודקין: שני אנשים עובדים ועדיין הם לא יכולים לרכוש דירה, ואני לא מדברת על המרכז אלא על הפריפריה.

מרינה סולודקין: אין מענקים לקונים.

מרינה סולודקין: אני גרה באשקלון ששרון בנה וקיבלתי מענק וקניתי דירה אחרי שנה שבאתי לארץ.

מרינה סולודקין: זה היה אפשרי אז.

מרינה סולודקין: עכשיו זה לא אפשרי.

מרינה סולודקין: אנחנו נעשה כאן קואליציה מקיר לקיר.

מרינה סולודקין: ואדוני ראש הוועדה מודע שאם עושים קואליציה מקיר לקיר אז לא מוסיפים מס על פירות וירקות, מתדיינים על תעריפי מים, ואנחנו יכולים להשפיע.

מרינה סולודקין: עניין הדיור הוא פצצת זמן.

מרינה סולודקין: אם אתם רוצים שיהיו קומוניסטים בארץ אז משאלתכם תתגשם.

מרינה סולודקין: בגלל שקומוניסטים באים עם אג'נדה כזו.

מרינה סולודקין: דבר שני, הירידה מהארץ.

חיים אורון: לא הבנתי את ההערה בקשר לקומוניסטים.

משה גפני: לא חשוב.

משה גפני: אני אסביר לך אחר כך.

משה גפני: היא צודקת.

חיים אורון: זה טוב שאתה מסביר לג'ומס על הקומוניסטים.

מרינה סולודקין: אנחנו לא צריכים לשמוע כאן פקידים.

מרינה סולודקין: הם אנשים מקצועיים.

מרינה סולודקין: הם למדו שיש רק אסכולה כלכלית אחת בלבד.

מרינה סולודקין: אסכולה מעוותת.

מרינה סולודקין: נולדה בארצות הברית אבל כאן יש לה חסידים פה.

מרינה סולודקין: לא צריך לתלות הכול בשר האוצר.

מרינה סולודקין: הוא גם אימפוטנטי.

מרינה סולודקין: אנחנו מדברים על עניין לאומי.

מרינה סולודקין: תודה.

משה גפני: תודה.

משה גפני: חברת הכנסת רונית תירוש.

רונית תירוש: שאלה קצרה.

רונית תירוש: יש מה שנקרא משכנתא דיפרנציאלית?

רונית תירוש: כלומר הטבות יתר באזורים של פריפריה.

אריאל אטיאס: היה.

קריאה: לא.

קריאה: למה?

קריאה: הלוואת מקום נשארה.

אריאל אטיאס: כן.

אריאל אטיאס: אבל רק למי שלוקח את המשכנתא של 4%.

אריאל אטיאס: מה זה הלוואת מקום?

אריאל אטיאס: לאיזה מקום?

אריאל אטיאס: בפריפריה.

רונית תירוש: אני עדיין חושבת שיש מקום כי לפי המדינות שלך שאתה רוצה לעודד התיישבות באזור הדרום ובצפון.

רונית תירוש: יש מקום להילחם על זה לפחות.

רונית תירוש: זו ההצעה.

רונית תירוש: אנחנו מקיימים הרבה דיונים כאן

רונית תירוש: אדוני היושב וראש ונוצרה כאן אווירה של ונטילציה.

רונית תירוש: בא השר.

רונית תירוש: כל אחד בתורו בא ומספר לנו על נערי האוצר.

רונית תירוש: יש לוועדת כספים כוח שאין לוועדות אחרות.

רונית תירוש: אם אתה רוצה להטביע חותם, אמנם זו דרך חריגה אבל אין ברירה.

רונית תירוש: אז צריך לשבור את הכלים ולנצל את ההזדמנות שהאוצר משווע לעזרה שלנו בוועדה ולא לתת לו את העזרה ולהעמיד דברים במקומם ולהתנות את זה בדברים שאנחנו חושבים שצריכים להיעשות.

רונית תירוש: צריך ללמד אותם חוקי משחק אחרים.

רונית תירוש: אני ממש מבקשת לשקול את זה.

רונית תירוש: יש לך כוח שאין לאחרים.

משה גפני: רונית אני יכול להביא הרבה דוגמאות אבל הדוגמה הבולטת היא מה שעולה מחר במליאה.

משה גפני: אנחנו הקפאנו את היטל הבצורת לשלושה וחצי חודשים.

משה גפני: אנחנו דרשנו כאן בוועדה להעביר את הסמכויות לוועדת הכספים לגבי ההמשך שזה יהיה גם השלכה לתעריפי המים שזה באמת לא אנחנו אבל מחר אני מעלה במליאה את הצעת החוק של הוועדה על המשך ההקפאה שיצטרכו את אישור ועדת הכספים.

משה גפני: זה עולה במליאה בקריאה טרומית וועדת השרים לחקיקה שבוע שעבר לא אישרה את זה.

משה גפני: הוגש ערעור על ידי השר יולי אדלשטיין.

משה גפני: הוא מונה לבקשתי כשר שמערער על חוקים שיהדות התורה מעלה.

משה גפני: לנו אין שר בממשלה שיכול לערער על זה.

משה גפני: הוא ערער על זה.

משה גפני: משרד האוצר התנגד וזה עבר בוועדת שרים לחקיקה, וזה יעלה מחר בקריאה טרומית.

משה גפני: אני מקווה שזה גם יאושר.

משה גפני: אני לוקח את הדברים שלך ברצינות.

רונית תירוש: באותה רוח, בנושאים אקוטיים אני מציעה לשר לאיים בהתפטרות.

משה גפני: טוב, זה אי אפשר.

משה גפני: הוא לא יכול בלי אלי ישי.

משה גפני: הוא צריך לשאול את יושב ראש התנועה.

משה גפני: בבקשה.

דורון יהודה: אני נציג הנכים.

דורון יהודה: קרוב ל-40 שנה אני מטפל בבעיות הדיור של הנכים בכל הארץ.

דורון יהודה: מ-2003 הנכים סובלים פעמיים.

דורון יהודה: הורידו את המענקים להתאמת דיור לנכים, השאירו את זה לקבוצה קטנה בקרב הנכים, לא לכל הנכים.

דורון יהודה: מי שעובד לא מקבל את התאמת הדיור.

דורון יהודה: הגזירות האלה הובילו את הנכים למצבים מאוד קשים.

דורון יהודה: בן אדם בלי שיתאימו לו את הדירה לא יכול לגור באותו בית.

דורון יהודה: אנחנו מדברים על שכר דירה לנכים.

דורון יהודה: אם אני אומר היום לשכור דירה.

דורון יהודה: הוא לא יכול.

דורון יהודה: הוא לא כמו אדם רגיל.

דורון יהודה: הוא צריך לשכור דירה ולהתאים אותה למגבלות שלו.

דורון יהודה: איזה בעל דירה לשנות את פנים הדירה שלו כדי שתשכור את הדירה?

דורון יהודה: אף אחד.

דורון יהודה: לכן, הפתרון בשכירות לדירת נכים היא לא רלוונטית וצריך למצוא פתרונות מידיים לנכים.

דורון יהודה: העליתי כמה רעיונות וביצעתי אותם.

דורון יהודה: אלה לא עולים הרבה כסף.

דורון יהודה: אני בא לחסוך לכם כסף אבל אף אחד לא רוצה להקשיב.

דורון יהודה: דיברתי גם עם השר על העניין.

דורון יהודה: אני בנתניה העברתי תיקון תוכנית מתאר עירוני אחרי שעשיתי תב"ע נקודתית במחוז, דירה אחת.

דורון יהודה: אמרתי אני לא רוצה לרוץ שנה, שנתיים.

דורון יהודה: עשיתי תיקון תוכנית מתאר עירונית שאומרת מתחת לעמודים אפשר לסגור דירות לנכים מעבר לאחוזי הבניה.

דורון יהודה: הקבלן מקבל את האחוזים שלו וסוגר עוד דירה שעולה מחצית הסכום.

דורון יהודה: אם היינו אומרים היום שנותנים את הקרקעות והמדינה משווקת קרקעות במכרזים, אומרת אנחנו רוצים מעבר לזה שאתה בונה, אתה תהיה מחויב לסגור מספר דירות בקומות הקרקע מעבר לאחוזים שקיבלת.

דורון יהודה: זאת אומרת הוא מקבל כמעט מתנה.

דורון יהודה: היינו מוזילים כך את מחירי הדירות, מתאימים את מחירי הדירות.

דורון יהודה: הייתי אומר לא רק לנכים.

דורון יהודה: משרד השיכון יכול להגיד את זה לגבי דירות שהוא ישמור לעצמו לגבי זכאים אחרים שהוא רוצה לפתור את הבעיה שלהם.

דורון יהודה: הוא היה מוזיל את הדירות שהוא היה רוכש.

דורון יהודה: יש לנו בעיה נוספת.

דורון יהודה: כשנכים קונים היום קרקע מגבילים אותם ל-300 מטר.

דורון יהודה: ב-300 מטר אפשר לבנות שניים או שלושה מפלסים.

דורון יהודה: נכה ברגע שבונה 3 מפלסים צריך מעלית.

דורון יהודה: מעלית עולה כסף.

דורון יהודה: אז אני אומר או שאומרים אנחנו נממן את המעלית או שנותנים מפלס אחד.

דורון יהודה: עוד דבר אחד.

דורון יהודה: שיקום שכונות.

דורון יהודה: מי גר בשכונות האלה?

דורון יהודה: רובם אנשים חלשים וגם נכים בתוכם.

דורון יהודה: יש סכנה של רעידת אדמה.

דורון יהודה: אם היא תקרה כל הבניינים יפלו כי הם קרטונים.

דורון יהודה: צריך לחשוב מה עושים בנידון.

דורון יהודה: אני יושב גם בוועדת הפנים ואני מתריע.

משה גפני: תודה רבה.

משה גפני: עורקבי בבקשה.

אבנר עורקבי: יש לנו רשימות המתנה מאוד ארוכות לרכישת דירות.

אבנר עורקבי: השר יודע את זה.

אבנר עורקבי: יש לנו בעיה רצינית בקשר לכך.

אבנר עורקבי: הן מבחינת ילדים נכים שנשארים בבית חולים כי אין דירה מותאמת למענם.

אבנר עורקבי: אני מבקש פתרון גם לנושא הזה.

משה גפני: תודה רבה.

משה גפני: אני אבקש דיון עם ראש הממשלה.

משה גפני: הנושא הוא נושא חברתי ממדרגה ראשונה.

משה גפני: אנחנו נזמין גם את משרד הרווחה ואת משרד החינוך, כנראה גם משרד התחבורה.

משה גפני: הועלו פה סעיפים קשים.

משה גפני: צריך פה שינוי מדיניות.

משה גפני: זה באמת לא הסמכות שלך.

משה גפני: לפי דעתי זו סמכות הממשלה.

משה גפני: לגבי שיקום שכונות.

משה גפני: תקציב שיקום שכונות הוא 27 מיליון שקל.

משה גפני: אתם הודעתם על קיצוץ של 17 מיליון שקל בתקציב שיקום שכונות.

משה גפני: כך הודיעו היום במשרד.

משה גפני: אני מבקש לדעת האם אתה יכול לומר לי, או שתתקשר עכשיו, האם מחזירים את התקציב הזה?

משה גפני: אם יקצצו שם אוי לחלום היפה הזה.

משה גפני: אתה יכול להשיב לי על העניין של שיקום שכונות?

ראובן קוגן: אני לא אתייחס לסוגיה העקרונית למרות שצוטטתי בעניין.

ראובן קוגן: אבל לגבי הקיצוץ עצמו היה קיצוץ של 2%.

ראובן קוגן: המשמעות שלו במשרד השיכון זה 17 מיליון שקל ב-2009 וכפול מזה ב-2010.

ראובן קוגן: כלומר 34 מיליון שקל.

ראובן קוגן: המשרד נשאל והתבקש לפרוש את הקיצוץ בתקציבו בלוחות זמנים שהיו קצרים מכיוון שהיו צריכים להביא את לוועדת הכספים של הכנסת את אישור הקיצוץ.

ראובן קוגן: המשרד החליט שהוא לא משתף פעולה והוא לא פורש את הקיצוץ, מה שאילץ אותנו כאגף תקציבים על מנת לעמוד בלוחות הזמנים לחפש את הסעיפים הגמישים לאותה עת שבה לא היו התחייבויות וניתן היה להפחית את הכספים.

ראובן קוגן: זה נפל על שני סעיפים אחרים, אחד זה שיקום שכונות ועוד סעיף אחד בפיתוח.

ראובן קוגן: אין שום מניעה שהמשרד יגיש את פרישת הקיצוץ מחדש ואנחנו נאשר אותו.

משה גפני: תודה.

משה גפני: אדוני המנכ"ל.

מרדכי מרדכי: הדברים פה הם דברי שקר.

מרדכי מרדכי: הם שקר.

מרדכי מרדכי: נשאלנו ב-2009 לגבי הקיצוץ ובטווח של יום יומיים היינו צריכים להגיש הצעה.

מרדכי מרדכי: ביקשתי אחרי שיג ושיח שזה יהיה flat על כל הסעיפים.

מרדכי מרדכי: אגף תקציבים שלל את זה.

מרדכי מרדכי: אמר, אני אעשה את זה עם שיקום שכונות.

מרדכי מרדכי: אם תרצו נחזיר אחר כך נעשה תיקונים.

מרדכי מרדכי: זה היה ב-2009.

מרדכי מרדכי: ב-2010 אף אחד לא פנה אלינו, אף אחד לא דיבר איתנו.

מרדכי מרדכי: הבוקר אמרו לנו קיצצו 17 מיליון שקל שיקום שכונות.

משה גפני: אני אבקש ראובן ואני מבקש ממך אדוני המנכ"ל, לאחר סיום הישיבה כאן תדברו ביניכם.

מרדכי מרדכי: אני כבר אומר, נוריד את זה מתקציב שמירה במזרח העיר.

מרדכי מרדכי: בוא תקבע את וזהו.

משה גפני: אני לא קובע שום דבר.

משה גפני: אדוני המנכ"ל אתה תאמר אולי אפילו בכתב, תאמר איפה אתה רוצה את הקיצוץ הזה.

ראובן קוגן: אתה צודק בהצעתך.

ראובן קוגן: כל מה שהמשרד צריך לעשות זה לשלוח את הקיצוץ במייל או במכתב.

משה גפני: אבל למה לא דיברתם איתם?

ראובן קוגן: יש גבול למה שאני יכול להתייחס.

משה גפני: מישהו דיבר עם מרדכי מרדכי על הקיצוץ?

משה גפני: ראובן קוגן אני דיברתי עם הלשכה של מרדכי.

משה גפני: ואמיר העוזר שלו קיבל את השיחה.

משה גפני: אמיר, דיבר איתך ראובן בקשר לקיצוץ flat ב-2010?

אמיר הלר: לא צריך ללכת רחוק מדי.

אמיר הלר: מיילים נשלחו.

אמיר הלר: יש הוכחות לכל.

אמיר הלר: בשנת 2009 לקראת סוף השנה אחרי שהממשלה החליטה על הקיצוץ שאלו אותנו לאן אנחנו רוצים לחלק את שני האחוזים האלה.

אמיר הלר: כמו שהמנכ"ל אמר כתבנו במייל לראובן שכל הקיצוץ אנחנו מבקשים שיהיה flat על כל התקציב.

אמיר הלר: אף אחד לא דיבר איתנו על 2010.

ראובן קוגן: לגבי 2010, מאחר והשנה התחילה לפני שבוע אין שום בעיה לפרוש את הקיצוץ ב-2010 איך שהמשרד חושב לנכון במגבלות שיש למשרד כי יש סעיפים קשיחים עדיין.

משה גפני: יושבים כאן האנשים המוסמכים במשרד השיכון, כולל השר, המנכ"ל והעוזר שלו שהוא היה אמור להיות זה שמתדיין איתך ועם משרד האוצר בעניין של הקיצוץ.

משה גפני: אני דורש שלא יהיה קיצוץ בשיקום שכונות.

משה גפני: המנכ"ל או העוזר שלו, מישהו מוסמך מהמשרד יעביר אליכם היום מה הקיצוץ שהם אמורים לעשות.

משה גפני: ועדת הכספים דורשת שלא יהיה קיצוץ בשיקום שכונות.

משה גפני: היה כבר קיצוץ.

משה גפני: ודאי שזה גמיש מכיוון שלדיירים בשיקום שכונות אין פה.

משה גפני: אין להם את הלובי.

משה גפני: הם לא שוכרים לוביסטים, הם לא שוכרים יחצ"נים.

משה גפני: הם אנשים מסכנים.

משה גפני: הם אנשים שאנחנו צריכים לדאוג להם.

משה גפני: ואני דורש לא לעשות יותר קיצוץ בשיקום שכונות.

משה גפני: המנכ"ל או מי מטעמו יעביר אליכם מייל או פקס או ידבר אתכם ויגיד לכם על מה הקיצוץ ואני מבקש בעוד שבוע אדוני המנכ"ל לקבל תשובה מה עלה בעניין הזה.

אריאל אטיאס: אני רוצה להודות לך היושב ראש על כינוס הישיבה ועל הרוח הגבית שאנחנו מקבלים.

אריאל אטיאס: יחד עם זאת כדי שזה לא ייהפך לישיבת קיטורים אני מציע שתזמין לפה את שר האוצר איתי ביחד עם הוועדה, עם כל מי שיש לו מה להגיד, ואני מציע לשר האוצר ללמוד את הפרטים, לא כמו שהוא עושה עד היום ונותן לנו להתגושש עם אגף תקציבים.

אריאל אטיאס: הם מנהלים אותנו.

אריאל אטיאס: מה שראיתם עכשיו זה רק דוגמית למה שאנחנו עוברים וזה בגלל ששר האוצר לא מעורב בשום נושא שקשור למשרד הבינוי והשיכון, אבל שום נושא.

אריאל אטיאס: אפשר לפנות אליו פעם ופעמיים ושלוש וארבע.

אריאל אטיאס: נופל על אוזניים ערלות.

אריאל אטיאס: הכול אגף תקציבים.

אריאל אטיאס: הוא נותן להם תחושה שהם הקובעים לצורך העניין אבל כשהם יצטרכו את האצבעות שלנו הם יפגשו אותנו.

אריאל אטיאס: לקראת 2010 ו-2011 הולכת להיות פה שריפה לא קטנה בכל ההתנהלות הזאת שהיא, אתם יודעים, בשנה הראשונה לקואליציה הכול מתנהל על מי מנוחות, כולם מבסוטים, היה דו שנתי, לא יהיה יותר, כבר אורי יוגב הודיע לכם את זה בעיתון, שלא יהיה יותר תקציב דו שנתי.

אריאל אטיאס: אני אומר לכם שזה יכול בשנה השנייה של הממשלה להתחיל לעשות בלגן.

אריאל אטיאס: אני שומע את זה בהרבה משרדים.

אריאל אטיאס: שרים ככל שהם כבדים יותר ככה אין להם עם מי לדבר באוצר.

אריאל אטיאס: אין להם עם מי לדבר.

אריאל אטיאס: אמרתי את הדברים האלה לראש הממשלה.

אריאל אטיאס: כן, כן, כן.

אריאל אטיאס: הוא מקשיב, הוא רושם, הוא יטפל, הוא יעשה.

אריאל אטיאס: שום דבר.

אריאל אטיאס: הכול מילים, מילים, מילים.

אריאל אטיאס: זה פשוט נמאס.

אריאל אטיאס: יש לכם עסק עם שרים דומיננטים שרוצים לעבוד, עם מנכ"לים חרוצים, עם עובדים שרוצים להזיז את העניינים.

אריאל אטיאס: אתם קושרים את הידיים שלנו.

אריאל אטיאס: עוד ניצחון ועוד ניצחון.

אריאל אטיאס: וניצחון אחד פתאום יהיה בעיה.

אריאל אטיאס: עכשיו מה יקרה?

אריאל אטיאס: ראש הממשלה פתאום יבין שיש לו בעיה.

אריאל אטיאס: אז הוא יתנהג כמו שהוא התנהג עד עכשיו כשהיתה לו בעיה.

אריאל אטיאס: אנחנו לא רוצים להגיע לשם.

אריאל אטיאס: אנחנו לא רוצים לכופף אף אחד.

אריאל אטיאס: אבל אין לנו עם מי לדבר.

אריאל אטיאס: עכשיו מותר לנו שמתוך 10 דברים 8 לא יקבלו, 2 יקבלו.

אריאל אטיאס: 9 על אחד.

אריאל אטיאס: אפס, כלום.

אריאל אטיאס: הכול דיבורים.

אריאל אטיאס: ואנחנו עושים את המדיניות של הרפורמה במנהל שראש הממשלה רצה במשרד האוצר.

אריאל אטיאס: ואתם מתגאים בזה ברפורמה במנהל.

אריאל אטיאס: מי עושה את הרפורמה במנהל?

אריאל אטיאס: אנחנו עושים.

אריאל אטיאס: אתם העברתם חוקים.

אריאל אטיאס: קרה עם זה משהו?

אריאל אטיאס: אפס.

אריאל אטיאס: אם אנחנו לא נשווק עשרות אלפים לא תשווק קרקע אחת.

אריאל אטיאס: מי ישווק?

אריאל אטיאס: ראש הממשלה ישווק?

אריאל אטיאס: שר האוצר ישווק?

אריאל אטיאס: אנחנו משווקים.

אריאל אטיאס: אם אנחנו לא נוביל את הרפורמה במנהל מקרקעי ישראל ונבצע אותה, לא תיאוריות ומילים, לא תהיה רפורמה.

אריאל אטיאס: בגלל שאתם מרגישים ששר האוצר, ואתה לא אשם ראובן, אני לא מאשים אותך, ברמה האישית אתה אחד המוכשרים שיש.

אריאל אטיאס: מבין מיד מה מדברים.

אריאל אטיאס: אבל אתם שם יושבים בתוך חדרים קטנים ואומרים איך אנחנו נכניס להוא ונכניס להוא.

אריאל אטיאס: וקרב המוחות הזה.

אריאל אטיאס: ואתם חושבים שאנחנו נקבל קנאק ועוד קנאק.

אריאל אטיאס: פתאום זה בא לכם בראש.

אריאל אטיאס: עכשיו לא לכם.

אריאל אטיאס: אתם מה אכפת לכם?

אריאל אטיאס: הציבור לא כועס עליכם, אתם לא אמורים להיבחר, אתם לא אמורים לספק סחורה.

אריאל אטיאס: זה בכלל לא מעניין אתכם.

אריאל אטיאס: אבל מה אתם עושים?

אריאל אטיאס: אתם לוקחים את שר האוצר שלכם שהוא איש טוב, הוא פילוסוף.

אריאל אטיאס: אתם מנתקים אותו מכל הדיון.

אריאל אטיאס: הוא מתעסק או בענייני הביטחון או ברכבות.

אריאל אטיאס: וכל השוטף לא קיים.

אריאל אטיאס: אין עם מי לדבר.

אריאל אטיאס: במי אתם פוגעים?

אריאל אטיאס: אתם פוגעים באזרחים, בעצמכם.

אריאל אטיאס: השרים מתוסכלים.

אריאל אטיאס: ואני אומר לכם שאני משמש פה לכמה שרים כבדים מאוד שהם כאלה שאומרים, אין עם מי לדבר.

אריאל אטיאס: חצי שנה אין עם מי להיפגש.

אריאל אטיאס: למה זה קורה?

אריאל אטיאס: כי אני הייתי בדיונים אתכם.

אריאל אטיאס: יש לנו כמה גרמים אינטליגנציה.

אריאל אטיאס: חמש דקות לתוך הדיון ואתה מבין אם הבן אדם מצוי בפרטים או לא.

אריאל אטיאס: לכן אני אומר אדוני היושב ראש.

אריאל אטיאס: זה מכאב, זה מצער, זה מתסכול.

אריאל אטיאס: אני לא באתי להעביר קדנציה.

אריאל אטיאס: באתי להשפיע.

אריאל אטיאס: אנחנו עושים עוד הרבה דברים גדולים.

אריאל אטיאס: לא תשברו אותנו.

אריאל אטיאס: אנחנו ננצח אתכם.

אריאל אטיאס: ראובן זה לא נגד אגף תקציבים זה נגד התפישה.

אריאל אטיאס: שהחוכמה נמצאת רק במקום אחד.

אריאל אטיאס: אנחנו צריכים לעבור בשלום את הפוליטיקאים האלה וזה הכול.

אריאל אטיאס: אני מסכים שלא בכול אנחנו צודקים.

אריאל אטיאס: לא לכל הצרכים יש מענה.

אריאל אטיאס: אבל לא ייתכן שלשום דבר הכול לא.

אריאל אטיאס: גם דברים שאנחנו מוכיחים אותם במספרים כמו מענקי מקום או כמו הלוואות מקום וכמו שאמרתם את הטענה הזאת שאמרתם שהכסף יחזור לקבלנים, אז אמרנו בואו ניתן הצעה ונסבסד את התשלומים החודשיים לפי אחוזים כדי לתת תמריץ.

אריאל אטיאס: אינספור הצעות.

אריאל אטיאס: אין אפילו דיון.

אריאל אטיאס: כי אתם נעולים במסך שלכם.

אריאל אטיאס: אתם עוסקים ב-flat.

אריאל אטיאס: מה שראינו כאן זו רק דוגמה קטנה.

אריאל אטיאס: לכן אדוני היושב ראש, לדיון הבא אני בכלל לא מגיע.

אריאל אטיאס: לא רוצה לבוא יותר.

אריאל אטיאס: הייתי שבוע שעבר בוועדת כלכלה.

אריאל אטיאס: אני וכל המשרד הוצאנו קיטור.

אריאל אטיאס: חזרנו למשרד.

אריאל אטיאס: חוץ מלהוריד דמעות ולנגב אותן לא עשינו כלום.

אריאל אטיאס: ונגמר.

אריאל אטיאס: עכשיו באנו לפה בגלל שכיבדנו אותך.

אריאל אטיאס: ולא קרה כלום.

אריאל אטיאס: אז בפעם הבאה אני לא מגיע לא לוועדת כלכלה ולא לוועדת כספים אם אני לא יודע שיושב פה שר אוצר שמכיר את החומר ויודע להשיב תשובות.

אריאל אטיאס: אני מאוד מבקש את הסיוע שלך בעניין הזה.

משה גפני: אני מבקש לסכם את הדיון.

משה גפני: הנושא של הדיור הוא פשוט קטסטרופה מבחינת הזוגות הצעירים, משפחות, פריפריה, כל מה שנאמר כאן על כל הסעיפים.

משה גפני: המדיניות השתנתה באופן דרסטי במשך 7 השנים האחרונות על כל הסעיפים, שיקום שכונות, דירות נר, הלוואות מקום, מענקים, משכנתאות.

משה גפני: הכול השתנה.

משה גפני: מי שאין לו כסף החברה זורקת אותו החוצה.

משה גפני: ההשלכה של הדיור השלכה חמורה שאינה קשורה כבר לשיכון ואיננה קשורה למשרד האוצר.

משה גפני: היום אנשים סוגרים חדרים קטנים ומשכירים אותם.

משה גפני: אנשים גרים מתחת לאדמה.

משה גפני: זוגות צעירים, משפחות עם ילדים.

משה גפני: אפשר לראות את זה בערים רבות בארץ.

משה גפני: זה כתם עצום על החברה הישראלית.

משה גפני: אנחנו הופכים בעניין הזה להיות מדינת עולם שלישי כאשר מנגד יש מדינה עשירה במרובע של תל אביב עם המגדלים שם.

משה גפני: בהיסטוריה של העמים מצב כזה של פערי מעמדות כשהמדינה לא התערבה זה הביא להסלמה.

משה גפני: את הנושא הזה אנחנו לא יכולים לגמור ברמה הפקידותית עם כל הכבוד לפקידי האוצר.

משה גפני: מה שהשר תיאר כאן הוא הצגת תמונה אמיתית.

משה גפני: אנחנו נקיים דיון עם עוד כמה משרדים.

משה גפני: אני אבקש להזמין את ראש הממשלה לדיון עקרוני ואנחנו נזמין את השרים החברתיים.

משה גפני: אני במקביל מקבל את ההצעה שלך אדוני השר.

משה גפני: אני אבקש לקבוע דיון עם שר האוצר ואיתך לגבי מדיניות השיכון.

משה גפני: אם לא ייפתר העניין של שיקום שכונות ושהשר אחרי זה ירים אלי טלפון ויגיד לי, לא יצא לי כלום מהוועדה, תגיד לחברים שלך במשרד האוצר, חבל להם על הזמן.

משה גפני: הבעיה הזאת תיפתר היום.

משה גפני: אני בתוך שבוע רוצה לדעת מה העניין.

משה גפני: אם השר אטיאס יוכל להגיד בפורום כלשהו שהוא היה אצלי בוועדה ולא יצא ממנה שום דבר אני לא רוצה להגיד מה שיקרה.

משה גפני: אדוני השר אני מודה לך.

משה גפני: היה דיון מאוד מעניין איתך, מאוד חשוב.

משה גפני: הדברים נכונים.

משה גפני: ראובן יש לך סמכות להעביר את עיקרי הדיון הזה לאנשים במשרד האוצר.

משה גפני: זה כל כך נכון.

משה גפני: הוא אמנם חדש בכנסת באופן יחסי, לשנים שאנחנו נמצאים אני וג'ומס אבל זה בדיוק התהליך.

משה גפני: אני מרגיש את זה על עצמי.

משה גפני: היתה שנה קואליציה חזקה, תפקדו, תקציב דו שנתי, משבר כלכלי, כולנו הרגשנו סיפוק בזה שאנחנו צלחנו ביחד את המשבר.

משה גפני: נגמר העניין.

משה גפני: זה עם שר השיכון, זה איתי.

משה גפני: יש עוד כמה שרים.

משה גפני: לא כולם מעיזים להגיד מה שהשר אטיאס אמר אבל לי הם כבר אומרים את זה.

משה גפני: אני מבקש לבחון את הדברים מחדש.

משה גפני: תודה רבה על הדיון.

משה גפני: תודה אדוני השר.